Ierosinātajā attiecīgo tarifa kvotu sadalē Komisija ir izmantojusi skaidru un objektīvu metodiku, par kuru panākta kopīga vienošanās ar AK. Vispirms attiecībā uz katru atsevišķo tarifa kvotu tika noteikta AK izmantojuma daļa. Izmantojuma daļa (%) ir AK daļa no kopējā ES importa saskaņā ar tarifa kvotu nesenajā reprezentatīvajā laika posmā (2013.–2015. gadā). Pēc tam šī izmantojuma daļa tika piemērota visam sarakstā norādītajam tarifa kvotas apjomam, lai noteiktu AK daļu konkrētajā tarifa kvotā. ES daļa ir attiecīgās tarifa kvotas atlikums. Tas nozīmē, ka konkrētas tarifa kvotas kopējais apjoms nemainās (proti, ES-27 apjoms ir pašreizējais ES-28 apjoms mīnus AK apjoms). Pamata esošie dati tika izgūti no datubāzes Quota2, ko TAXUD ĢD izmanto tarifa kvotu pārvaldībai, un AGRI ĢD kvotu pārvaldīšanas datubāzes “Lauksaimniecības tirgu informācijas sistēma” (AMIS).

Pašreizējie ES PTO lauksaimniecības, zivsaimniecības un rūpniecības preču tarifa kvotu daudzumi tika noteikti, pamatojoties uz faktu, ka AK ir ES dalībvalsts un veido daļu no ES tirgus. Šīs tarifa kvotas attiecas uz ES tirgu kopumā, ieskaitot Apvienoto Karalisti. Tāpēc ir jāatspoguļo fakts, ka ES PTO saraksts vairs nebūs piemērojams Apvienotajai Karalistei pēc tās izstāšanās no ES vai, vēlākais, pēc 2020. gada 31. decembra, ja stāsies spēkā pagaidu pasākumi, par kuriem izstāšanās līguma sarunu ietvaros būs vienojušies ES un AK sarunu vedēji.

Apvienotās Karalistes izstāšanās no ES ietekmē ne tikai divpusējās attiecības starp ES un AK, it īpaši ņemot vērā to saistības Pasaules Tirdzniecības organizācijā (PTO). Gan ES, gan AK ir PTO sākotnējās locekles. Kad Eiropas Kopiena 1994. gadā pieņēma PTO līgumu un daudzpusējos tirdzniecības nolīgumus, Eiropas Kopienu koncesiju un saistību saraksts, kas pievienots 1994. gada Vispārējās vienošanās par tarifiem un tirdzniecību (1994. gada VVTT) pielikumā (ES PTO saraksts), tika vienlaicīgi pievienots arī Apvienotajai Karalistei. Tādējādi ES saraksts ietver saistības, kas piemērojamas arī Apvienotajai Karalistei kā PTO loceklei. ES koncesijas attiecībā uz precēm joprojām būs piemērojamas ES teritorijā, bet ES pašreizējās kvantitatīvajās saistībās, proti, tarifa kvotās, būs nepieciešami daži pielāgojumi, lai ņemtu vērā AK izstāšanos no ES.

(1)Apvienotās Karalistes valdība 2017. gada 29. martā saskaņā ar Līguma par Eiropas Savienību 50. pantu paziņoja Eiropadomei par Apvienotās Karalistes nodomu izstāties no Savienības. Pēc šā paziņojuma starp Apvienoto Karalisti un Savienību ir sākušās un joprojām turpinās sarunas, kuru mērķis ir noslēgt nolīgumu par Apvienotās Karalistes izstāšanos.

(2)Apvienotās Karalistes izstāšanās no Savienības ietekmēs Apvienotās Karalistes un Savienības attiecības ar trešām personām, jo īpaši Pasaules Tirdzniecības organizācijā (PTO), kuras sākotnējās locekles tās ir.

(3)Ar 2017. gada 11. oktobra vēstuli Savienība un Apvienotā Karaliste informēja PTO dalībniekus, ka abas puses vēlas, lai pēc izstāšanās no Savienības Apvienotā Karaliste iespēju robežās saglabātu tādas pašas saistības kā pašlaik Savienības dalībvalsts statusā, bet lai tās tiktu iekļautas jaunā, atsevišķā preču tirdzniecības koncesiju un saistību sarakstā. Tomēr, tā kā attiecībā uz kvantitatīvām saistībām dublēšana nav piemērota metode, Savienība un Apvienotā Karaliste informēja pārējos PTO locekļus par savu nodomu nodrošināt pārējiem PTO locekļiem pašreizējās tirgus piekļuves saglabāšanu, sadalot Savienības tarifa kvotas savā starpā.

(4)Lai sadalītu tarifa kvotas, kas ir daļa no Savienības koncesijām un saistībām, PTO noteikumi paredz, ka sadalīšanai jānotiek saskaņā ar 1994. gada Vispārējās vienošanās par tarifiem un tirdzniecību (1994. gada VVTT) XXVIII pantu. Tāpēc Savienība pēc sagatavošanas saziņas pabeigšanas iesaistīsies saunās ar PTO locekļiem, kuriem ir galvenās vai būtiskas piegādes intereses vai kuriem ir sākotnējās sarunu tiesības attiecībā uz katru no šīm tarifa kvotām.

(5)Tomēr, ņemot vērā laika ierobežojumus, ko šim procesam uzliek sarunas par Apvienotās Karalistes izstāšanos no Savienības, ir iespējams, ka līdz dienai, kad Savienības PTO preču tirdzniecības koncesiju un saistību saraksts pārstāj būt piemērojams Apvienotajai Karalistei, nolīgumi ar visiem attiecīgajiem PTO locekļiem attiecībā uz visām tarifa kvotām vēl nebūs noslēgti. Ņemot vērā vajadzību nodrošināt tiesisko noteiktību un nepārtrauktu, netraucētu importu atbilstoši tarifa kvotām uz Savienību un uz Apvienoto Karalisti, Savienībai ir jāvar vienpusēji sākt tarifa kvotu sadalīšanu. Izmantotajai metodikai vajadzētu būt saskaņā ar 1994. gada VVTT XXVIII pantu.

(6)Tādēļ būtu jāizmanto šāda metodika: vispirms būtu jānosaka Apvienotās Karalistes izmantojuma daļa attiecībā uz katru atsevišķu tarifa kvotu. Izmantojuma daļa, izteikta procentos, ir Apvienotās Karalistes daļa kopējā Savienības importā atbilstoši tarifa kvotām pēdējo trīs gadu reprezentatīvajā periodā. Pēc tam šī izmantojuma daļa ir jāpiemēro visam sarakstā iekļautās tarifa kvotas apjomam, lai noteiktu Apvienotās Karalistes daļu konkrētajā tarifa kvotā. Savienības daļa tādā gadījumā būtu attiecīgās tarifa kvotas atlikums. Tas nozīmē, ka konkrētas tarifa kvotas kopējais apjoms nemainās (proti, ES-27 apjoms ir pašreizējais ES-28 apjoms mīnus Apvienotās Karalistes apjoms). Atbilstošie dati būtu jāizgūst no attiecīgajām Komisijas datubāzēm.

(7)Gadījumos, kad pārskata periodā kādā konkrētā tarifa kvotā tirdzniecība nav novērota, Apvienotās Karalistes izmantojuma daļas noteikšanai būtu jāizmanto divas alternatīvas pieejas. Gadījumos, kad pastāv cita tarifa kvota ar identisku produkta definīciju, minētās identiskās tarifa kvotas izmantojuma daļa būtu jāpiemēro tarifa kvotai, kurā pārskata periodā tirdzniecība nav novērota. Savukārt gadījumos, kad tarifa kvotas ar identisku produkta definīciju nav, izmantojuma daļas aprēķināšanai būtu jāizmanto formula, kas piemērojama Savienības importam attiecīgajās tarifa pozīcijās ārpus tarifa kvotas.

(8)Pēc lauksaimniecības produktu tarifa kvotu sadalīšanas saskaņā ar šo regulu tarifu kvotu administrēšanai vajadzīgais juridiskais pamats ir Regulas (ES) Nr. 1308/2013 184.–188. pants. Zivsaimniecības, rūpniecības un dažu pārstrādātu lauksaimniecības produktu tarifa kvotu pārvaldība tiks veikta saskaņā ar Regulu (EK) Nr. 32/2000. Attiecīgie tarifa kvotu daudzumi ir izklāstīti minētās regulas I pielikumā, un tādējādi tie būtu jāaizstāj ar šīs regulas pielikuma B daļā noteiktajiem daudzumiem.

(9)Sarunas ar iesaistītajiem PTO dalībniekiem notiks vienlaicīgi ar parasto likumdošanas procedūru, kurā tiks pieņemta šī regula, un tāpēc būtu jāpiešķir Komisijai pilnvaras pieņemt aktus saskaņā ar Līguma par Eiropas Savienības darbību 290. pantu, lai grozītu šīs regulas pielikumu un Regulas (EK) Nr. 32/2000 I pielikumu attiecībā uz tajos iekļauto sadalīto tarifa kvotu daudzumiem nolūkā ņemt vērā visus noslēgtos nolīgumus vai būtisko informāciju, ko Komisija var saņemt šo sarunu gaitā un kas norādītu, ka iepriekš nezināmu konkrētu faktoru dēļ Savienības un Apvienotās Karalistes tarifa kvotu sadalījumā vajadzīgi grozījumi. Tāda pati iespēja būtu jāparedz arī gadījumos, ja šāda informācija kļūst pieejama ārpus šādām sarunām.

(10)Šī regula būtu jāpiemēro no brīža, kad Savienības PTO saraksts vairs nav piemērojams Apvienotajai Karalistei, ņemot vērā to, ka no minētā brīža par savām saistībām Pasaules Tirdzniecības organizācijā būtu jāzina gan Savienībai, gan Apvienotajai Karalistei. Starp Savienību un Apvienoto Karalisti notiekošo izstāšanās sarunu pašreizējā posmā nav iespējams noteikt precīzu datumu, kad tas notiks. Tāpēc būtu jāparedz, ka šī regula stājas spēkā vai nu no dienas, kas ir paredzēta izstāšanās līgumā starp Savienību un Apvienoto Karalisti, kurš tiks noslēgts saskaņā ar Līguma par Eiropas Savienību 50. pantu, vai no 2019. gada 30. marta, t. i., pēc diviem gadiem kopš Apvienotās Karalistes paziņojuma par savu nodomu izstāties no Savienības saskaņā ar Līguma par Eiropas Savienību 50. pantu,

IR PIEŅĒMUŠI ŠO REGULU.

1. pants

Tarifa kvotas, kas iekļautas Savienības koncesiju un saistību sarakstā, kurš ir daļa no 1994. gada Vispārējās vienošanās par tarifiem un tirdzniecību, starp Savienību un Lielbritānijas un Ziemeļīrijas Apvienoto Karalisti (“Apvienotā Karaliste”) sadala šādi:

(a)lauksaimniecības produktu tarifa kvotu Savienības daļa ir izklāstīta šīs regulas pielikuma A daļā;

(b)ar lauksaimniecību nesaistītu preču tarifa kvotu Savienības daļa ir izklāstīta šīs regulas pielikuma B daļā.

2. pants

Padomes Regulas (EK) Nr. 32/2000 I pielikumu aizstāj ar šīs regulas pielikuma B daļas tekstu.

3. pants

Komisija tiek pilnvarota pieņemt deleģētos aktus saskaņā ar 4. pantu, lai grozītu šīs regulas pielikumu un Regulas (EK) Nr. 32/2000 I pielikumu, tādējādi ņemot vērā:

(a)jebkuru starptautisku nolīgumu, ko attiecībā uz tarifa kvotām, kuras norādītas minētajos pielikumos, Savienība noslēgusi saskaņā ar 1994. gada Vispārējās vienošanās par tarifiem un tirdzniecību XXVIII pantu, un